16.12.2022
DA
Den Europæiske Unions Tidende
L 322/17
(3)
I sin meddelelse af 17. juni 2019 med titlen »Retningslinjer for ikke-finansiel rapportering: Tillæg om rapportering af klimarelaterede oplysninger« (»retningslinjer om rapportering af klimarelaterede oplysninger«) fremhævede Kommissionen fordelene for virksomheder ved at rapportere klimarelaterede oplysninger, som navnlig består i øget bevidsthed om og forståelse af klimarelaterede risici og muligheder inden for virksomheden, en mere alsidig investorgruppe, lavere kapitalomkostninger og en mere konstruktiv dialog med alle interessenter.
Mangfoldighed i virksomheders bestyrelser kunne desuden have en indflydelse på beslutningstagning, virksomhedsledelse og modstandsdygtighed.
(4)
Den 5. december 2019 understregede Rådet i sine konklusioner om uddybning af kapitalmarkedsunionen betydningen af pålidelige, sammenlignelige og relevante oplysninger om bæredygtighedsrelaterede risici, muligheder og virkninger og opfordrede Kommissionen til at overveje at udvikle en europæisk ikkefinansiel rapporterings­ standard.
(5)
I sin beslutning om bæredygtig finansiering af 29. maj 2018 (14) opfordrede Europa-Parlamentet til en yderligere udvikling af rapporteringskravene inden for rammerne af direktiv 2013/34/EU.
I sin beslutning om bæredygtig virksomhedsledelse af 17. december 2020 (15) glædede Europa-Parlamentet sig over Kommissionens tilsagn om at gennemgå direktiv 2013/34/EU og fremhævede behovet for at oprette en omfattende EU-ramme for ikkefinansiel rapportering, der indeholder obligatoriske EU-standarder for ikkefinansiel rapportering.
Europa-Parlamentet opfordrede til, at anvendelsesområdet for rapporteringskravene udvides til at omfatte yderligere kategorier af virksomheder og til indførelse af et revisionskrav.
(6)
I sin resolution af 25. september 2015 med titlen »Ændring af vores samfund: 2030-dagsordenen for bæredygtig udvikling« (»2030-dagsordenen«) vedtog De Forenede Nationers (FN's) generalforsamling en ny global ramme for bæredygtig udvikling.
2030-dagsordenen er centreret omkring FN's verdensmål for bæredygtig udvikling (»SDG'erne«) og omfatter de tre bæredygtighedsaspekter: økonomisk, social og miljømæssig.
I Kommissionens meddelelse af 22. november 2016 med titlen »Næste skridt hen imod en bæredygtig europæisk fremtid En europæisk indsats for bæredygtighed« knyttes SDG'erne til Unionens politiske ramme for at sikre, at der fra starten tages hensyn til disse mål i alle Unionens tiltag og politiske initiativer både i og uden for Unionen.
I sine konklusioner af 20. juni 2017 om »En bæredygtig europæisk fremtid: EU's indsats i forbindelse med 2030-dagsordenen for bæredygtig udvikling« bekræftede Rådet, at Unionen og medlemsstaterne er fuldt ud engageret i gennemførelsen af 2030-dagsordenen på en fuldstændig, sammenhængende, omfattende, integreret og effektiv måde og i tæt samarbejde med partnere og andre interessenter.
(7)
Ved Europa-Parlamentets og Rådets direktiv 2014/95/EU (16) blev direktiv 2013/34/EU ændret for så vidt angår visse store virksomheders og koncerners offentliggørelse af ikkefinansielle oplysninger.
Ved direktiv 2014/95/EU blev der indført et krav om, at virksomheder som minimum skal rapportere om oplysninger om miljøspørgsmål, sociale spørgsmål og personalespørgsmål samt spørgsmål vedrørende respekt for menneskerettighederne, bekæmpelse af korruption og bestikkelse.
Med hensyn til disse emner blev virksomheder ved direktiv 2014/95/EU forpligtet til at offentliggøre oplysninger på følgende rapporteringsområder: forretningsmodel, politikker, herunder due diligenceprocedurer, resultatet af disse politikker, risiko- og krisestyring og nøgleresultatindikatorer, som er relevante for forretningsaktiviteten.
(8)
Mange interessenter finder, at udtrykket »ikkefinansielle« er unøjagtigt, navnlig fordi det indikerer, at de pågældende oplysninger ikke har nogen økonomisk relevans.
Sådanne oplysninger har imidlertid i stigende grad finansiel relevans.
Mange organisationer, initiativer og fagfolk på områder for bæredygtighedsrapportering henviser til »bæredygtighedsoplysninger«.
Derfor foretrækkes det at anvende udtrykket »bæredygtighedsoplysninger« i stedet for »ikkefinansielle oplysninger«.
Direktiv 2013/34/EU bør derfor ændres for at tage hensyn til denne terminologiske ændring.
(14) EUT C 76 af 9.3.2020, s. 23.
(15) EUT C 445 af 29.10.2021, s. 94.
(16) Europa-Parlamentets og Rådets direktiv 2014/95/EU af 22. oktober 2014 om ændring af direktiv 2013/34/EU for så vidt angår offentliggørelse af ikke-finansielle oplysninger og oplysninger om diversitet for visse store virksomheder og koncerner (EUT L 330 af 15.11.2014, s. 1).